Kry jou kind skoolgereed - Gesins Wenke | Solidariteit Jou GesinJou Gesin | Solidariteit Wêreld
Tuis › Artikels › Kry jou kind skoolgereed
Kry jou kind skoolgereed
Donderdag | 08 Februarie | 2018
Jou kleintjie begin dalk nou eers met graad R en dit is nog ʼn hele jaar voordat sy vir skool gereed hoef te wees. Wanneer ouers egter reeds aan die begin van die belangrike skooljaar ʼn besef vorm van wat aan die einde van die jaar verwag gaan word, kan dit help om jou kind optimaal voor te berei vir dít wat voorlê.
Carla Grobler, ʼn arbeidsterapeut van Pretoria, sê daar word deesdae baie klem op skoolgereedheid geplaas. Die vraag onstaan dan, wat is skoolgereedheid?
“Kinders ontwikkel elkeen op verskillende wyses en elkeen teen ʼn verskillende spoed. ʼn Kind se ontwikkeling word dus beïnvloed deur hul eie unieke persoonlikheid, hul sterk- en swakpunte, hul omgewing, die ervarings en geleenthede wat hulle het en waaraan hulle blootgestel word.”
Carla sê daarom is dit verkeerd om te dink dit het slegs met die kind se intelligensie te doen. Dit sluit eerder ʼn paar vaardighede in:
motoriese, visuele en ouditiewe perseptuele vermoëns
taal- en wiskundige/numeriese ontwikkeling
kognitiewe redeneervermoë, geheue en algemene kennis
Carla sê elkeen van die vaardighede vorm ʼn integrerende deel van die kind se skoolgereedheid en indien een fase of vaardigheid ʼn agterstand toon, kan dit ʼn negatiewe uitwerking op die res van die kind se vaardighede hê.
“Skoolgereedheid vorm dus ʼn belangrike grondslag vir elke kind se skoolloopbaan aangesien dit ʼn groot invloed het op ʼn kind se suksesbelewing, selfvertroue en dus algehele skolastiese ervaring. Met die oog op skoolgereedheid is dit dus belangrik om deurentyd ʼn kind se selfvertroue, ervaringsveld en belewenisse te verbreed.”
Jou kind sal ook in die graad R-jaar ʼn skoolgereedheid diagnostiese assessering (SRDA) aflê. “Die diagnostiese skoolgereedheidsassessering analiseer die kind se ontwikkeling en gereedheid vir formele skoolopleiding.”
Carla sê dit fokus op die volgende onwikkelingsareas:
fisiese- en grootmotoriese ontwikkeling
visuele persepsie en –integrasie
wiskundige en numeriese vaardighede
liggaamsbewustheid en selfkennis
taal, kognitiewe denke en ouditiewe persepsie
Die assesseringsproses behels gewoonlik die volgende:
Basiese agtergrondvraelyste word deur ouers ingevul.
Die assessering neem ongeveer twee na twee en ʼn half uur.
ʼn Volledige verslag word volgens die bogenoemde areas saamgestel en aanbevelings en verwysings word gemaak om moontlike probleemareas aan te spreek.
Terugvoeronderhoude word gevoer ten einde die resultate met ouers te bespreek.
Carla sê die ideale tyd om ʼn skoolgereedheidsassessering uit te voer, is ses maande voordat ʼn kind met graad 1 begin aangesien daar sodoende voldoende tyd beskikbaar is om aandag te gee aan moontlike probleemareas.
Sy sê voorts die meeste skole reël self dat hierdie toetse afgelê word, maar dit kan ook privaat by arbeidsterapeute gedoen word.
“Dit klink alles dalk na ʼn mondvol, maar wanneer ʼn kind reg is vir graad 1, maak dit die aanpassing soveel makliker. Dit is regtig belangrik dat ʼn kind gereed moet wees.”